Az Európai Parlament állásfoglalása

( 2010. május 5.)

az Európai Gyógyszerügynökség 2008-as pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

AZ EURÓPAI PARLAMENT,

tekintettel az Európai Gyógyszerügynökség 2008-as pénzügyi évre vonatkozó végleges éves beszámolójára,

tekintettel az Európai Gyógyszerügynökség 2008-as pénzügyi évre vonatkozó éves beszámolójáról szóló számvevőszéki jelentésre, az Ügynökség válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az Európai Gyógyszerügynökség létrehozásáról szóló, 2004. március 31-i 726/2004/EK európai parlamenti és tanácsi rendeletre [3] és különösen annak 68. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszer-biztonsági Bizottság véleményére (A7-0078/2010),

A. mivel a Számvevőszék kijelentette, hogy kellő mértékben megbizonyosodott a 2008-as pénzügyi évre vonatkozó éves beszámoló megbízhatóságáról, valamint arról, hogy az annak alapjául szolgáló ügyletek jogszerűek és szabályszerűek,

B. mivel 2009. április 23-án a Parlament megadta a mentesítést az Európai Gyógyszerügynökség ügyvezető igazgatójának az Ügynökség 2007-es pénzügyi évre szóló költségvetésének végrehajtására vonatkozóan [5], és a mentesítési határozatot kísérő állásfoglalásban a Parlament többek között megállapította:

- a telematika programra vonatkozó költségvetési gazdálkodás hiányosságait,

- a közbeszerzési eljárások hiányosságait,

- a díjszabályozásra vonatkozó szabályoknak történő megfelelés területén tett előrelépéseket;

1. megállapítja, hogy az Ügynökség 2008-as költségvetése 182900000 EUR-t tett ki, szemben az előző évi 163100000 EUR-val; megállapítja továbbá, hogy 2007-hez képest az Ügynökség 2,4 %-kal kevesebb közösségi hozzájárulásban részesült, melynek összege így 2008-ban 34000000 EUR-ra rúgott;

Teljesítmény

2. elismerését fejezi ki az Ügynökségnek az igen összetett teljesítményalapú költségvetés-tervezés és a felhasználói elégedettség mérésére szolgáló rendszer bevezetéséért; megjegyzi továbbá, hogy az Ügynökség jelenleg vizsgálja bizottsági struktúrájának működését az információcsere javítása érdekében, tekintettel a tudományos bizottságok növekvő számára és a kapcsolódó tudományos munka emelkedő mennyiségére;

Átvitt előirányzatok

3. aggodalmát fejezi ki amiatt, hogy a Számvevőszék rámutatott, hogy az átvitt költségvetési előirányzatok értéke 36000000 EUR (a költségvetés 19,7 %-a), a törölt előirányzatoké pedig 9700000 EUR (a költségvetés 5,3 %-a); rámutat arra, hogy – az elmúlt költségvetési évekhez hasonlóan – az igazgatási kiadások tekintetében a nagy mennyiségű (21400000 EUR-t kitevő) átvitelekre elsősorban a gyógyászati termékek szabályozásával kapcsolatos telematikai program létrehozásával összefüggő informatikai kiadások miatt került sor; ezért aggodalmának ad hangot, mivel ez a helyzet már évek óta fennáll, és nem felel meg az évenkéntiség elvének;

Közbeszerzési eljárások

4. felszólítja az Ügynökséget, hogy javítson közbeszerzési eljárásainak minőségén annak érdekében, hogy orvosolja a Számvevőszék által megállapított (például az árkritériumokra vonatkozó értékelési módszerek alkalmazásával vagy az eljárások kiválasztása megindokolásának alapvető szükségességével kapcsolatos) hiányosságokat;

5. tudomásul veszi az Ügynökség által régóta alkalmazott eljárást, miszerint határidős devizaügyleteteket köt annak érdekében, hogy igazgatási költségeinek egy részét biztosítsa a font sterling árfolyamának kedvezőtlen fluktuációi ellen; elvárja, hogy az Ügynökség körültekintően járjon el az ilyen ügyletek során; javasolja, hogy hozzanak létre munkacsoportot a fedezeti stratégia megfigyelésére és szoros nyomon követésére;

Díjakból származó bevétel

6. rámutat arra, hogy az értékelési szolgáltatásért felszámított díjak képezik az Ügynökség fő bevételi forrását, melyek 2008-ban az összes bevétel 70,2 %-át tették ki; ezzel összefüggésben emlékeztet a címzett bevételekre vonatkozó eszköz fontosságára, amelyet az előre nem látható piaci folyamatok ellensúlyozására olyan Ügynökségek számára hoztak létre, amelyek bevételei díjakból származnak;

7. tudomásul veszi, hogy 2008-ban az Ügynökség 2046000 EUR kamatbevételt könyvelt el; a pénzügyi beszámoló és a kamatfizetések mértéke alapján arra következtet, hogy az Ügynökség tartósan rendkívül magas készpénzállománnyal rendelkezik; tudomásul veszi, hogy 2008. december 31-én az Ügynökség készpénzállománya 41887000 EUR volt; kéri, hogy a Bizottság vizsgálja meg, milyen lehetőségek léteznek a 2343/2002/EK, Euratom rendelet 15. cikkének (5) bekezdése szerinti, az igényeknek megfelelő készpénzgazdálkodás teljes körű érvényesítésére, és milyen elvi változtatásokra van szükség ahhoz, hogy az Ügynökség készpénzállományát tartósan a lehető legalacsonyabban tarthassa;

Emberi erőforrások

8. megjegyzi, hogy az elfogadott személyzeti létszámterv 2008-ra 481 álláshelyet irányozott elő, melyből 2008 végéig 469-et töltöttek be; megállapítja, hogy 2008-ban további 41 kisegítő munkatársat (kisegítő és szerződéses munkatársak, kiküldött nemzeti szakértők) vettek fel, így az összlétszám 587 volt;

Belső ellenőrzés

9. megállapítja, hogy ellenőrzési jelentésében a Bizottság belső ellenőrzési szolgálata egy "alapvető fontosságú" ajánlást fogalmazott meg a szakértők összeférhetetlenségének területén és nyolc "nagyon fontos" minősítésű ajánlást tett az Ügynökség személyzetére vonatkozó összeférhetetlenség dokumentációja, az archiválásra vonatkozó iránymutatások értékelésével és kidolgozásával kapcsolatos adminisztratív eljárások támogatására használt adatbázisok, valamint ezen iránymutatások teljes körű végrehajtása tekintetében;

10. gratulál az Ügynökségnek a magatartási kódex elfogadásához, amely meghatározza az igazgatótanácsi és bizottsági tagokra, a szakértőkre és az Ügynökség alkalmazottaira vonatkozó függetlenségről és bizalmasságról szóló elveket és iránymutatásokat;

11. a mentesítő határozatot kísérő horizontális jellegű egyéb észrevételei tekintetében utal az Ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [6].

[1] HL C 304., 2009.12.15., 27. o.

[2] HL L 248., 2002.9.16., 1. o.

[3] HL L 136., 2004.4.30., 1. o.

[4] HL L 357., 2002.12.31., 72. o.

[5] HL L 255., 2009.9.26., 117. o.

[6] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------